b'\n_START_ARTICLE_\nZabo\xc4\x8devo\n_START_SECTION_\nEtimologija krajevnega imena\n_START_PARAGRAPH_\nKakor je razvidno iz vseh starih dokumentov, se je za vas skozi stoletja uporabljalo ime Sobo\xc4\x8devo, v\xc4\x8dasih se je pisalo tudi po nare\xc4\x8dni izgovorjavi: Sabo\xc4\x8devo. V lokalnem nare\xc4\x8dju namre\xc4\x8d o pred nagla\xc5\xa1enim zlogom prehaja v a (morost se izgovarja kot marost itd). Ime Sabo\xc4\x8devo kot splo\xc5\xa1no uporabljeno navaja tudi krajevni leksikon Slovenije. Pokojni \xc5\xbeupnik Ciril Jerina je pripovedoval, da je to ime jezikoslovec Fran Ramov\xc5\xa1 preprosto izvajal iz dejstva, da vas le\xc5\xbei vrh doline, v katero se od vseh strani spu\xc5\xa1\xc4\x8dajo pobo\xc4\x8dja - torej vas Sobo\xc4\x8dij - Sobo\xc4\x8devo. Ko so po 2. svetovni vojni delili hi\xc5\xa1ne \xc5\xa1tevilke, je birokracija nestrokovno in samovoljno spremenila vas v Zabo\xc4\x8devo, kakor da bi vas le\xc5\xbeala za pobo\xc4\x8djem nekega hriba. Prebivalci vasi zato od tedaj dalje nasprotujejo uporabi trenutno uradnega imena.'